Sagunt inicia una nova campanya de recollida de materials per a Ucraïna
07 d’abril 2022

Sagunt reprén la campanya de recollida de materials per a Ucraïna. Els mercats interiors de Sagunt i Port de Sagunt s'han tornat a establir com a punts de recollida per a les donacions que la ciutadania en general vulga fer amb la finalitat d'ajudar a les persones damnificades per la invasió d'Ucraïna per part de Rússia.

En esta ocasió, es precisa la recollida de medicació, material sanitari de primers auxilis i ortopèdia; material d'higiene personal (sobretot compreses, tampons i protegeslips, salvaslips i altres productes relacionats amb la higiene íntima, a més de bolquers, tovalloletes, etc.) i aliments no peribles en general, també alimentació per a menors i bebés, com potets, llet en pols i cacau soluble, entre molts altres. És necessari nomenar que no s'acceptarà el lliurament de roba, ni de productes o materials que no estiguen citats en este llistat.

Els horaris per a entregar les donacions seran els habituals d'obertura per als mercats interiors. A Sagunt, els dilluns, dimarts i dijous de 8.00 a 14.00 hores, dimecres de 8.00 a 15.00 hores, divendres de 8.00 a 14.30 i de 17.00 a 20.00 hores, i dissabte de 8.00 a 14.30 hores; i, a Port de Sagunt, els dilluns, dimarts, dimecres i divendres de 8.00 a 14.00 hores, i dijous i dissabte de 8.00 a 15.00 hores.

Per la seua part, el regidor de Serveis Socials, Alejandro Sotoca, ha reclamat novament la col·laboració de la ciutadania i els ha agraït la mostra de generositat: «**Des del departament de Serveis Socials ja hem acollit més de 130 persones en cases d'acolliment de la ciutat i quasi més de 200 a la comarca, gràcies a la generositat dels nostres veïns i veïnes. Per això, hem decidit reiniciar una campanya de recollida d’aliments, d'higiene i medicació, per a poder atendre els refugiats de la nostra comarca, així com continuar enviant material a Ucraïna per mediació de l'Associació Help Ucraïna i un grup de 35 persones voluntàries que ens ajudarà en la gestió de tot el material que vaja arribant als mercats**».

Del material recollit es farà càrrec l'Associació Help Ucraïna i, tant l'associació com el departament de Serveis Socials de la comarca Camp de Morvedre, seran els responsables d'entregar estos productes tant a les persones i famílies ucraïneses residents actualment als diferents municipis de la comarca com d'enviar-los directament a Ucraïna.

«**Vull aprofitar una vegada més per agrair enormement a totes les persones implicades en què estes accions puguen ser una realitat, així com a la nostra ciutat per l'enorme generositat demostrada sempre**», ha afegit el regidor.

Cal destacar que es continuen necessitant cases d'acolliment, per eixa raó l'adreça de correu electrònic [casasolidaria@aytosagunto.es](mailto:casasolidaria@aytosagunto.es) seguix en actiu amb la finalitat que les famílies del municipi que vulguen oferir-se a acollir a una família ucraïnesa i puguen fer-ho, bé siga perquè compten amb algun immoble que estiga buit hui dia o bé siga perquè tinguen una habitació en la qual puguen acollir a alguna família, contacten i puguen ajudar d'esta manera. Si alguna persona està interessada a contactar amb eixe correu, és necessari destacar la disponibilitat i capacitat de l'immoble, així com un número de telèfon.

![](/media/lnth34x0/c_ucraniaval.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/sagunt-inicia-una-nova-campanya-de-recollida-de-materials-per-a-ucraina/ "Facebook")
*   [](http://twitter.com/share?url=https://aytosagunto.es/va/actualitat/sagunt-inicia-una-nova-campanya-de-recollida-de-materials-per-a-ucraina/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-inicia-una-nova-campanya-de-recollida-de-materials-per-a-ucraina/ "Linked In")
*   [](mailto:?body=https://aytosagunto.es/va/actualitat/sagunt-inicia-una-nova-campanya-de-recollida-de-materials-per-a-ucraina/)